ACTUALITĂŢI ŞI PERSPECTIVE ÎN DOMENIUL MAŞINILOR ELECTRICE (ELECTRIC MACHINES, MATERIALS AND DRIVES - PRESENT AND TRENDS
Publicaţia promovează noi realizări în cercetare, educaţie, producţie, aplicaţii, informaţii şi idei creative cu referire la dezvoltarea domeniului şi analiza tendinţelor pe plan mondial. Tematica cuprinde maşini electrice de toate tipurile, acţionări electrice, materiale pentru electrotehnică şi aplicaţiile lor: - proiectare, dezvoltare de noi tipuri şi/sau familii de produse, metode noi de proiectare; - modelare matematică, simulare numerică; - soluţii constructive şi tehnologii moderne pentru maşini performante; - maşini electrice cu eficienţă energetică ridicată; - maşini electrice pentru conversia energiilor regenerabile; - tracţiune electrică; - sisteme performante de acţionare a maşinilor electrice; - managementul sistemelor de acţionare electrică şi din reţeaua energetică; - materiale utilizate în construcţia maşinilor electrice; sisteme de izolaţie performante; - metode noi de încercări experimentale şi atestare a calităţii produselor electrotehnice; - mentenanţă, diagnoză, monitorizare, gestionarea timpului de viaţă al produselor; - produse cu caracteristici energetice şi ergonomice superioare; - standardizarea în domeniu şi armonizarea europeană; - aspecte instituţionale privind certificarea în domeniu. Versiunea tipărită a Revistei este arhivată de Biblioteca Centrală a Universității POLITEHNICA din București, Biblioteca Națională a României, Biblioteca Metropolitană a Bucureștiului și Secretariatul publicaţiei. APME apare din anul 2005 Format: print and electronic ISSN / ISSN-L: 1843-5912 Number of issues/year: 1
National University of Science and Technology POLITEHNICA Bucharest, Faculty of Electrical Engineering, Department of Electrical Machines, Materials and Drives
MODELAREA CENTRALELOR FOTOVOLTAICE PENTRU INTEGRAREA ÎN SISTEMUL ENERGETIC UTILIZÂND SOFTWARE-UL PSCAD ȘI EVALUAREA CONFORMITĂȚII
În acest articol este dezvoltat un model complex al unei centrale fotovoltaice cu puterea instalată de 9,99 MW. Model este realizat cu ajutorul PSCAD-EMTDC, iar acesta permite reglajul puterii active și a puterii reactive. Pe baza reglajului de putere se determină diagrama P-Q în punctul de racordare. Totodată centrala studiată este integrată în Sistemul Energetic Național, deci o să se determine și diagrama P-Q pe baza unor măsurători. În final modelul propus o să fie validat pe baza măsurătorilor și o să se verifice conformitatea centralei fotovoltaice din punct de vedere al condițiilor tehnice de racordare a centralelor electrice, de precizat este faptul că centrala studiată se încadrează în categoria C. Concluziile evidențiază că modelul complex permite o validare corectă a centralei fotovoltaice pentru toate cerințele de conformitate cerute centralelor de categorie C, fiind indispensabil pentru evaluarea reală a integrării în rețea.
Reglajul de putere activa, reactiva si tensiune
Copyright (c) 2026 ACTUALITĂŢI ŞI PERSPECTIVE ÎN DOMENIUL MAŞINILOR ELECTRICE https://creativecommons.org/licenses/by-nc-nd/4.0
COMPENSAREA CUPLULUI REMANENT FOLOSIND UN OBSERVATOR DE PERTURBAȚII
Un număr semnificativ de aplicații din sectorul acționărilor electrice de putere se confruntă cu performanțe și capabilități reduse din cauza problemei de cost. În aceste cazuri, urmărirea precisă a unei comenzi de poziție sau viteză este dificilă din cauza senzorilor de poziție cu rezoluție mică. În plus, acționările la viteze mici care folosesc motoare sincrone fără perii se confruntă cu ripluri de cuplu cauzate de construcția fizică a motoarelor, din interacțiunile magnetice dintre stator și rotor. Soluția propusă caută să minimizeze efectul acestor perturbații de cuplu, realizând identificarea și compensarea lor în timp real folosind un observator de perturbații.
DETECTAREA DEFECTELOR TRANSFORMATOARELOR DE PUTERE FOLOSIND DGA BAZATĂ PE PENTAGONUL DUVAL COMBINAT ȘI CLASIFICATORI ANN
Pornind de la necesitatea reducerii timpului de analiză și detectare a stărilor de defect a transformatoarelor de putere, în acest articol se prezintă realizarea unei aplicații software caracteristică acestui subiect, bazată pe clasificatori de tip Artificial Neural Networks (ANN), în care metoda teoretică de analiză este de tip Duval Combined Pentagons (DCP). Aplicația software se bazează pe algoritmi implementați în Classification Learner from the Matlab Statistics și Machine Learning toolbox. Optimizarea acurateței clasificatorilor este realizată cu ajutorul Bayesian search, Grid search, and Random search. Validarea aplicației software dezvoltată a fost realizată prin mai multe studii de caz, dintre care s-au prezentat două cazuri comparativ cu lucrările de mentenanță realizate.
GASTER PHEV - UN PROSUMATOR ECHIPAT CU TEHNOLOGIE V2L
Bateria unui vehicul electric sau hibrid (EV/PHEV) poate stoca o cantitate semnificativă de energie electrică care poate fi utilizată ulterior pentru deplasare, injectată în rețea atunci când tariful este favorabil sau utilizată pentru alimentarea unei rețele locale de consumatori în absența altor surse de energie electrică. Interconectarea EV/PHEV cu diverse surse externe, respectiv cu rețelele locale de consumatori, reprezintă o evoluție tehnologică naturală care poate oferi numeroase avantaje atât pentru proprietari (prin flexibilitate și prin economiile care pot fi obținute prin exploatarea planurilor tarifare diferențiate avantajoase), cât și la nivel național, prin contribuția pe care o poate aduce la stabilitatea NES în ansamblu. Această lucrare abordează integrarea modelului experimental Gaster PHEV într-un ecosistem complex care cuprinde bateria vehiculului, rețeaua electrică, panouri fotovoltaice fixe sau portabile și o rețea locală de consumatori. Astfel, vehiculul studiat devine un prosumator mobil echipat cu tehnologia V2L. Sistemul propus în articol este analizat în două scenarii diferite utilizând pachetul software Matlab/Simulink.
ANALIZA ÎNCĂRCĂRII UNUI SISTEM DE PROPULSIE MULTI-MOTOR
Gestionarea sarcinii de la mai multe motoare electrice integrate în sistemul de propulsie al unui vehicul este o problemă complexă, care implică în primul rând stabilitatea vehiculului, în special atunci când motoarele sunt distribuite independent pe axele sau roțile vehiculului. Pe de altă parte, gestionarea participării fiecărui motor la obținerea cuplului de tracțiune îmbunătățește eficiența energetică și performanța. Este necesar să se gestioneze comportamentul fiecărui motor pe întreaga gamă operațională, deoarece acest lucru contribuie la eficiența energetică a grupului motopropulsor electric. În acest context, lucrarea își propune să prezinte o sinteză a cercetărilor efectuate de autor în acest domeniu.
Metode de îcărcare a unui sistem multimotor
CU PRIVIRE LA DEGRADABILITATEA ȘI DURABILITATEA IZOLAȚIILOR POLIMERE ALE ECHIPAMENTELOR ELECTRICE
Termenul de MATERIALE POLIMERE cuprinde o gamă largă de substanțe, cu proprietăți, utilizări și costuri multiple, ale căror calități tehnice și economice au fost modelate de dinamica politică, socială și culturală. In prezent, această problematică este abordată în tot mai multe discipline, de la chimie, fizică, știința materialelor și inginerie, până la design, muzeologie, arte, studii de mediu. Dezbaterile actuale sunt legate de tensiunile aferente privind masele plastice utilizate în diverse domenii, pe teme privind rolul lor indispensabil în viața modernă și impactul semnificativ asupra mediului. Amploarea utilizării materialelor polimere ca izolanți în echipamentele electrice și electronice este dată de oferta de proprietăți care le face rezistente la o gamă largă de solicitări, în diverse medii. Însă, cercetări istorice au evidențiat două aspecte care pot contribui la înțelegerea maselor polimere și la îmbunătățirea proprietăților acestora: DEGRADAREA – ca pierdere a capacității funcționale sub acțiunea solicitărilor și DURABILITATEA – ca aptitudine de menținere a proprietăților funcționale timp îndelungat. Incongruența între degradare și durabilitate rămâne încă o problemă actuală de cercetare: cum pot fi încetinite procesele de degradare a izolațiilor polimere și cum poate fi îmbunătățită durabilitatea acestora, astfel încât să poată fi utilizate cât mai mult timp? Obiectivul acestei lucrării este de a analiza și demonstra, printr-o abordare sistemică, eforturile depuse de oamenii de știință pentru a clarifica și rezolva incongruența dintre degradabilitate și durabilitate în cazul polimerilor plastice utilizați ca izolanți electrici în cabluri și mașini electrice. Este prezentat un scurt istoric al materialelor polimere, pornind de la utilizarea cauciucului natural, a rășinilor naturale, a bachelitei, până la avântul pe care îl iau masele plastice odată cu introducerea polietilenei (PE) și a polipropilenei (PP), în anii 1950 și mai apoi, la introducerea micro și nanocompozitelor. Studiul bibliometric realizat pune în evidență succesul cercetărilor actuale privind îmbunătățirea duratei de viață a polimerilor. Sunt analizate conceptele de defectare, degradare și îmbătrânire și sunt prezentate sistemic modelele actuale privind extrapolarea duratei de viață la materialele polimere utilizate ca izolații electrice în construcția cablurilor și mașinilor electrice. Analiza realizată arată că cercetările asupra mecanismelor de îmbătrânire și degradare a maselor plastice utilizate ca izolații electrice au contribuit la înțelegerea interacțiunilor interne, la nivel molecular/atomic, și a interacțiunii maselor plastice cu factorii externi care acționează ca factori stresori. Sunt necesare cercetări aplicate pentru a pune în evidență comportamentul noilor materiale compozite folosite ca izolanți electrici. Proiectarea noilor izolații electrice ar trebui să aibă în vedere durabilitatea acestora și posibilitățile de refolosire și reutilizare a lor după atingerea sfârșitului duratei de viață.
SISTEME ELECTRICE DE TRANSPORT UTILIZATE ÎN CLĂDIRI NEREZIDENȚIALE - SCĂRI RULANTE, BENZI TRANSPORTOARE
În cadrul acestui articol se prezintă diverse tipuri de instalații și echipamente specifice sistemelor de acționare electrică destinate transportului în cadrul clădirilor de tip nerezidențial, care au la bază mecanisme de tipul scărilor rulante și benzilor transportoare. Se analizează tipurile de mașini electrice specifice utilizate în aceste infrastructuri, având în vedere legătura dintre puterea acestora și destinația aplicației. Se compară diversele tipuri de mașini electrice rotative folosite în aceste sisteme, din punctul de vedere al eficienței energetice. De asemenea sunt incluse informații privind reglementări în vigoare privitoare la structura și configurația unor astfel de sisteme electrice.
ADSORBER COMPOZIT - O SOLUȚIE PENTRU REGENERAREA ULEIULUI UZAT DIN ECHIPAMENTELE ELECTRICE
Uleiurile izolante minerale utilizate în echipamentele elctrice, sunt scumpe, iar materia primă din care sunt extrase este o sursă epuizabilă, așa că, din punct de vedere economic și al mediului, este mai bine ca acestea să fie regenerate decât înlocuite. Acestă lucrare prezintă o primă fază din proiectul demarat de autori privind obținerea unei soluții optime pentru regenerarea uleiurilor uzate din echipamentele electrice aducând parametrii acestora la parametrii uleiurilor de tip B din standardul IEC 60296:2020. Lucrare descrie etapele procesului de obținere a unui adsorber compozit ca soluție inovatoare, economică și ecologică pentru regenerarea uleiului uzat din echipamentele electrice. Rezultatele obținute la testarea uleiului uzat, atât înainte, cât și după procesul de regenerare, arată îmbunătățirea proprietăților uleiului, în conformitate cu standardele actuale.
PROCESUL TRANZITORIU ELECTROMECANIC PROVOCAT DE VARIAȚIA BRUSCĂ A MOMENTULUI CUPLULUI REZULTANT DE FORȚE MECANICE ACTIVE LA ARBORELE ALTERNATORULUI SINCRON TRIFAZAT, AFLAT, INIȚIAL, ÎN REGIM PERMANENT SINCRON DE FUNCȚIONARE ÎN SARCINĂ ELECTRICĂ
Prezenta lucrare constituie un studiu analitic al procesului tranzitoriu electromecanic survenit într-un alternator sincron trifazat (cu rotor cu poli magnetici aparenți) la aplicarea bruscă a unei trepte mici de creștere a momentului cuplului rezultant de forțe mecanice active la arborele alternatorului – conectat la rețeaua electroenergetică de putere infinită și aflat, inițial, în regim permanent sincron de funcționare în sarcină electrică (trifazată echilibrată). Sunt determinate variațiile incrementale tranzitorii ale unghiului electric intern (sau de sarcină) și vitezei unghiulare electrice (de rotație) a rotorului. Analiza tranzitorie și de stabilitate statică a alternatorului este coroborată prin exemplul numeric al unui studiu de caz.
TRANSFORMATOARE ELECTRICE DE MEDIE PUTERE PROIECTATE ȘI FABRICATE DE ELECTROPUTERE CRAIOVA PENTRU ALIMENTAREA CUPTOARELOR ELECTRICE UTILIZATE ÎN METALURGIE
Lucrarea prezinta prin ce sunt diferite transformatoarele pentru alimentarea cuptoarelor electrice fata de transformatoarele de retea .Se face o prezentare a schemelor de reglare a tensiunii secundare si tipurilor de borne secundare utilizate in general la astfel de transformatoare.Urmeaza prezentarea transformatoarelor destinate alimentarii cuptoarelor electrice proiectate la ICMET si realizate la ELECTROPUTERE Craiova pentru metalurgia romaneasca in perioada 1978-1991.
SENSORI DE CUPLU MAGNETOELASTICI FĂRĂ CONTACT PENTRU E-MOBILITATE STADIUL ACTUAL AL TEHNOLOGIEI
Studiul efectelor magnetoelastice este în permanență de actualitate, pe de o parte deoarece permite aprofundarea cunoștințelor despre procesele de magnetizare în feromagnetice, iar pe de altă parte deoarece apar mereu noi aplicații științifice și tehnice ale acestor efecte. În România, problemele de magnetoelasticitate au făcut obiectul unor cercetări intense la Timișoara și Craiova, unde efectele magnetoelastice legate de tensiunea de torsiune au jucat un rol important [1,2]. Principalele efecte magnetostrictive/magnetoelastice au fost descoperite în secolul al XIX-lea: Joule (1842), Matteucci (1847), Vilari (1865) și Wiedemann (1895), pe baza cărora au fost realizate sute de brevete. [3,4] Noile traductoare de cuplu magnetoelastice reprezintă progrese în tehnologia de măsurare a cuplului fără contact, oferind adesea o sensibilitate, precizie și integrare îmbunătățite pentru aplicații moderne, cum ar fi: vehicule electrice (EV, PHEV) care necesită monitorizarea precisă a cuplului pentru gestionarea bateriilor, optimizarea transmisiei și sistemele de frânare regenerativă, sporturi cu motor (Formula 1, Formula E), instalații eoliene, avionică, robotică etc. Tensiometria magnetoelastică permite utilizarea arborelui original al unității de putere ca element sensibil (fără introducerea în serie a unui dispozitiv special de măsurare). Principiile măsurării cuplului se bazează pe modificarea proprietăților magnetice ale arborelui în sine sau ale unui strat magnetic activ (amorf) depus pe suprafața arborelui original.
SINTEZĂ ASUPRA SISTEMELOR DE ACȚIONARE ELECTRICĂ UTILIZATE ÎN INDUSTRIA PETROLIERĂ SPECIFICĂ FORAJULUI MARIN
Sinteza cuprinde o serie de elemente caracteristice aplicațiilor de exploatare a resurselor petroliere, precum extracție, măsurare, detectare, prelucrare etc., cu aplecare asupra sistemelor de acționare electrică - principii și echipamente utilizate pentru comandă și control. Totodată se prezintă un scurt istoric al evoluției acestor sisteme de acționare electrică, prezentând avantajele și dezavantajele. O tematică importantă în acest domeniu al exploatării resurselor de petrol o reprezintă standardele de conformitate, care permit funcționarea în siguranță a acestor infrastructuri, cât și asigurarea eficienței și calității proceselor.
PROCESE DINAMICE IN MASINILE ELECTRICE, UN DOMENIU ACTUAL DE CERCETARE
Masinile electrice sunt o prezenta obligatorie in peisajul actionarilor electrice performante actuale. Acestea comportă inevitabil procese dinamice și, în consecință, solicitări electrodinamice, magnetice, mecanice și termice care pot afecta durata de viață. Proiectarea dedicata, fundamentata pe modelare si simulare, devine o preocupare actuala de cercetare.
MOTOARE TIP VERNIER – STADIUL ACTUAL ȘI PERSPECTIVE
În ultima perioadă de timp studiul mașinilor electrice cu modulație de flux magnetic a devenit o preocupare tot mai intensă. Față de principiul constructiv al mașinilor electrice clasice, aceste mașini au un număr diferit de poli în stator și în rotor. În timp ce mașinile sincrone clasice produc cuplu pe baza fundamentalei câmpului magnetic la nivelul întrefierului, mașinile cu modulație de flux utilizează armonicile superioare din curba câmpului magnetic pentru a genera cuplu. Una dintre cele mai studiate în prezent mașini cu modulație de flux este mașina Vernier (MV). Aceasta are avantajul că produce un cuplu mare prin reducerea vitezei câmpului învârtitor din stator la o turație foarte redusă a rotorului, comportându-se ca un demultiplicator de turație electromagnetic. De aceea el poate fi folosit ca motor pentru vehicule electrice plasat direct în roată, sau ca generator eolian unde turația elicei de antrenare este redusă. MV inițial a fost construit ca motor cu reluctanță variabilă având o construcție simplă și robustă, dar cu un factor de putere redus. Pentru a compensa acest neajuns s-au realizat MV cu magneți permanenți (MP) în stator sau cu hibride și cu diferite topologii. În această lucrare este prezentat un studiu al variantelor constructive cele mai recent propuse ale MV.
ANALIZA MOTORULUI ASINCRON ÎN REGIM DE STARE STABILĂ, LUÂND ÎN CONSIDERARE CARACTERISTICA DE MAGNETIZARE ȘI VARIAȚIA REZISTENȚEI ROTORULUI CU ALUNECARE
În această lucrare, se studiază influența saturației asupra performanței motoarelor asincrone. În acest scop, pornind de la schema echivalentă, se ia în considerare faptul că caracteristica film–iLm este tratată ca un inductor neliniar controlat de curent, iar rezistența rotorului pe o fază este modelată ca o rezistență variabilă în timp; s-a analizat motorul asincron care funcționează în stare staționară. Simulările au fost realizate cu ajutorul programelor dedicate de performanță (elaborate de autori): ACAP – Analog Circuit Analysis Program, CSAP – Circuit Symbolic Analysis Program și, pentru a compara rezultatele, cu ajutorul programului SPICE. Toate aceste programe se bazează pe ecuațiile nodale modificate și permit analiza Fourier a tuturor formelor de undă de curent și tensiune. Astfel, putem calcula orice armonici de ordin superior care apar în variațiile de timp ale acestor mărimi. Analizând rezultatele, concluzionăm că, datorită armonicelor de ordin superior din variațiile de curent, pierderile cresc și, în consecință, performanța motorului asincron scade (de exemplu, eficiența și factorul de putere). Analiza efectului de saturație asupra unui motor asincron în stare de echilibru poate fi efectuată și utilizând ecuațiile de stare, care pot fi integrate cu una dintre rutinele de integrare MATLAB.
MATERIALE PIEZOELECTRICE MOI ȘI DURE PENTRU CONSTRUCȚIA UNUI MOTOR PIEZOELECTRIC SONOTROD
Lucrarea prezintă o analiză comparativă a materialelor piezoceramice moi (PZT-5H) și dure (PZT-8) utilizate în construcția unui motor piezoelectric sonotrod pentru aplicații de extracție asistată ultrasonic a compușilor din plante. Modelele numerice sunt bidimensionale, cu simetrie axială, și sunt analizate la frecvențele proprii și de rezonanță prin cuplarea câmpurilor electric, structural și acustic. Sunt investigate influențele materialului și ale geometriei, prin definirea unui factor de formă, asupra frecvențelor proprii, puterii absorbite și impedanței electrice.
ANALIZA DEFECTELOR MOTOARELOR ASINCRONE DE TRACȚIUNE TIP MTA2 PENTRU LOCOMOTIVE ELECTRICE
În prezenta lucrare, se prezintă rezultatele studiului realizat pentru identificarea defectelor motoarelor electrice de tracțiune tip MTA2 proiectate și fabricate de compania Softronic pentru locomotivele electrice LEMA 6000 kW. Motoarele electrice asincrone de tracțiune asigură o bună fiabilitate în condițiile prescrise de proiectant pentru exploatare și întreținere. Cu toate acestea, o serie de factori solicitanți cauzează degradarea și îmbătrânirea, fapt care determină o analiză atentă a modurilor de defectare, cauzele și măsurile ce se pot lua pentru reducerea frecvenței și consecințelor posibilelor defecte. Istoricul de funcționare a acestor motoare în serviciul de tracțiune permite analiza informațiilor relevante din exploatare, dar și analiza etapelor de fabricație, montaj și exploatare. Studiul abordează problematica propusă utilizând FTA (Failure Tree Analysis) și Failure Modes and Effects Analysis (FMEA) și ia în considerare analiza defectelor posibile, modul lor de producere, cauzele, detecția și măsurile ce pot fi luate pentru creșterea fiabilității și disponibilității.
ASPECTE PRIVIND DIMENSIONAREA CIRCUITULUI MAGNETIC LA TRANSFORMATOARELE TRIFAZATE DE MICĂ PUTERE
Transformatorul are un rol esențial în transportul și distribuția energiei electrice. Transformatoarele, ridicătoare sau coborâtoare de tensiune, au influență majoră asupra costurilor de transport-distribuție și parametrilor de calitate a energiei. Una dintre etapele principale ale proiectării unui transformator constă în dimensionarea miezului feromagnetic, cu impact asupra pierderilor la mersul în gol, gabaritului și costurilor de fabricație. Lucrarea de față prezintă etapa preliminară a dimensionării acestuia, cu accent pe influența pe care anumite mărimi o au asupra dimensiunilor și performanțelor sale.
ROLUL ASSET MANAGEMENT-ULUI ÎN EXPLOATAREA ȘI MENTENANȚA TRANSFORMATOARELOR DE PUTERE
În această lucrare se prezintă o analiză a aplicării conceptului de asset management în gestionarea transformatoarelor de putere aflate în exploatare. Sunt prezentate principalele elemente care stau la baza unui management eficient al acestor active, începând cu monitorizarea continuă a stării tehnice, esențială pentru identificarea timpurie a defectelor și prevenirea incidentelor majore. Un accent deosebit este pus pe determinarea indicelui de sănătate (Health Index) pentru fiecare transformator, metodă ce permite evaluarea obiectivă a stării sale reale și reducerea incertitudinilor asociate deciziilor operaționale. Pe baza acestui indice, transformatoarele pot fi ierarhizate și prioritizate în funcție de risc, criticitate și necesarul de investiții, facilitând astfel planificarea optimă a mentenanței, modernizărilor și înlocuirilor. Lucrarea prezintă, totodată, modul în care aceste elemente converg în cadrul unui concept integrat de asset management, ce urmărește maximizarea duratei de viață a transformatoarelor, reducerea costurilor de operare și creșterea fiabilității rețelei. În concluzie, adoptarea unui model modern de asset management reprezintă o condiție necesară pentru asigurarea unui echilibru eficient între performanță, risc și cost în gestionarea transformatoarelor de putere aflate în exploatare.
TESTAREA MOTOARELOR DC FĂRĂ PERII PROIECTATE PENTRU PLATFORME AERIENE UȘOARE
Motoarele și acționările cu consum redus de energie devin din ce în ce mai comune, în special în produsele de mari dimensiuni, cum ar fi aparatele electronice de uz casnic, jucăriile și echipamentele de laborator. Dispunerea unei linii de producție interne flexibile pare să fie o prioritate importantă pentru multe țări europene. Acest document prezintă o procedură recomandată pentru dezvoltarea unor astfel de acționări și prezintă o aplicație de dezvoltare din lumea reală: un prototip de motor fără perii de curent continuu (BLDC) de 400 W, inclusiv teste preliminare și de anduranță. Prototipul a fost testat ca motor cu funcționare liberă, generator și motor la putere maximă, aceste teste confirmând că obiectivele de performanță au fost atinse.